Juanita gaan haal die afskrif van ’n paar foliovelle wat sy ná Inge se dood op ’n dag gesit en skryf het. Dis ’n aangrypende vertelling van Inge se laaste naweek by die huis.
Dit vertel soveel van die hegte band tussen ’n besorgde ma en ’n dogter, ’n gelukkige jong mens. In alles wat Inge voor haar dood geskryf het, is daar geen aanduiding van die een of ander onverwerkte probleem of “geheim” nie.
Juanita skryf ook hoe Inge en hul hondjie Gabby in die swembad by die huis geswem en hoe sy en Inge in die kombuis gesit en gesels het.
Juanita skryf hoe Fred die Sondagoggend vir Inge gebel en gevra het of hy kan kom kuier en hoe Inge hom nie regtig daar wou hê nie. Jan was nie die naweek tuis nie. Hy was weg vir werksake. Later die Sondag het Fred net daar aangekom.
Juanita skryf ook hoe Inge later die middag, net voor sy terug Stellenbosch toe is, vir Fred gesê het sy gaan nie weer saam met hom na sy kerk, His People, op Stellenbosch nie.
Naby die einde van die vertelling skryf Juanita: “Ek het vir haar in die pad staan en waai tot sy om die hoek verdwyn het. Laaste keer dat ek haar gesien het . . .”